החדשות - מה באמת קורה בווטסאפ של הילדים?
מבחינת ההורים וואטסאפ היא אפליקציה שמאפשרת לשלוח מסרונים בחינם ולשגר אותם לקבוצה, אבל בשביל התלמידים זו כבר מזמן רשת חברתית, שהפכה את פייסבוק ללא רלוונטי. תמונות, סרטונים, הודעות וכל מה שהיינו רגילים לראות ברשת החברתית עבר אל האפליקציה. כשההורים לא מודעים לתופעה - הזירה הופכת להרבה יותר אלימה.
הסיוט של ג' ומשפחתה התחיל לפני כשנתיים, כשידיד של הנערה ערך בפוטושופ תמונה שלה בבגד ים ובלי לחשוב יותר מדי שלח את התוצאה בוואטסאפ. "פתאום אני רואה תמונה שלי, עם הפנים שלי, עירומה לגמרי, בתנוחות ודברים שאי אפשר ממש לתאר אותם", סיפרה ג'.
תופעת החרם הכיתתי עברה גם היא לאפליקציה. לכל קבוצה יש מנהל, והנער או הנערה שפתחו אותה יכולים גם להוציא ממנה חברים ובכך למעשה להחרים אותם. מי שלא בוואטסאפ לא קיים. "אם רוצים לארגן מסיבה בלי שנער מסוים יבוא, מכל מיני סיבות, פשוט פותחים קבוצה בלעדיו, או שמוציאים אותו מקבוצות", סיפר עידו דניאל, בן 11. חברו ניצן ליסטמן הוסיף: "ראיתי איך חברים שלי בכל פעם לוקחים ילד אחר, מוציאים אותו מהקבוצה ויורדים עליו ביחד, כל הכיתה יורדת עליו ביחד - זה היה מאוד מלוכלך".
מסקר מיוחד שערך מכון שילוב Millward Brown עולה כי ככל שיורד הגיל "הטירוף" באמת גדל. 22% מהישראלים בגילאי 18-29 שולחים יותר מ-60 הודעות ביום, לעומת 9% מבני 30-49 ואחוז בודד מהישראלים שחצו את גיל ה-50. עוד עולה כי נשים שולחות יותר הודעות מגברים ושרוב המשתמשים חברים בעד 10 קבוצות - ככל שהגיל יורד, כמות הקבוצות גדולה.
אז איך שולטים על מה שקורה שם? בפייסבוק אפשר להיות חברים של הילדים או להציץ בפרופיל ממחשב אחר, כאן הכל נמצא בטלפון הנייד, ביד של הילד והרבה יותר קשה לחדור פנימה. ענת גולדשטיין מגנזי, אם לארבעה ומדריכת הורים, מצאה את הדרך לדעת ולעקוב: "אם הם לפעמים עוזבים את הטלפון, או שמים אותו בצד, וקופצת לי הודעה אני מסתכלת. לפעמים גם בלי שקופצת הודעה אני נכנסת ומסתכלת".
ענת החלה לדאוג לאחר שנתקלה בקבוצה של השכבה. "היו שם מילים שלא ידעתי על קיומן בכלל", סיפרה. ילדיה לא תמיד אוהבים את העובדה שמאז החליטה לעקוב אחריהם. "לפעמים הם כועסים, אבל אני מסבירה להם: 'אתם עדיין חיים פה אצלי ואני עדיין האמא שלכם ואני צריכה לדאוג".
יהודית פרידמן היא מורה ומחנכת, וגם מנהלת קבוצת הוואטסאפ "הנסיכים של יהודית". "אני מקבלת לפעמים 200-300 הודעות ביום, אבל הרוב הן 'חחחח', מכירים את זה?'', סיפרה יהודית, שמקפידה מזכירה לתלמידים למשל לעודד את חבריהם לכיתה בחידון התנ"ך.
לא מדובר בשינוי טכני בלבד: הוואטסאפ משנה את מערכת היחסים בין מורים לתלמידים. "את יודעת מתי הם קמים, מתי הם ישנים, איפה הם ממוקמים, הכל פתוח עבורנו", ציינו מורים עימם שוחחנו, "זה מרחב נוסף שקיים, ואם אנחנו לא שם אנחנו לא קיימים".